Iуащхьэмахуэ лъапэ нэхъыфIипщIым хабжэ
«Турстат» къэзыпщытэ агентствэм къилъытащ Урысей Федерацэм фрирайдым нэхъ хуэщIа щIыпIэхэр. Абыхэм я нэхъыфIипщIым хыхьащ Iуащхьэмахуэ лъапэ.
Къэпщытэныгъэм лъабжьэ хуэхъуащ IуэхугъуитI — туристхэм къазэрыщыхъуамрэ уэсым и фIагъымрэ. Кавказ Ищхъэрэм щыщу къэралым щынэхъыфIип-щIым яхыхьащ Къэбэрдей-Балъкъэрым и Iуащхьэмахуэ лъапэ, Къэрэшей-Шэрджэсым щыIэ Домбай, Краснодар крайм хиубыдэ Красная Полянэ (Къуэбыдэ ауз) бгы къежэхыпIэхэр.
Агентствэм къызэритымкIэ, фрирайдыр Урысей Федерацэм нэхъ зыщызыужь дыдэ щIымахуэ спорт лIэужьыгъуэщ. Иужьрей илъэситхум абы дихьэххэм я бжыгъэм хуэдипщIкIэ хэхъуащ икIи цIыху мин 500-м нэсащ. Нэхъапэм экстремалхэм Альпхэр нэхъ къащтэу щытамэ, иджы ди щIыпIэхэр къыхах. Щхьэусыгъуэр: Iуэхутхьэбзэхэр зэрефIэкIуамрэ бгы-лыжэ базэхэр зыхуей-зыхуэфIхэмкIэ лъэщу къызэгъэпэща зэрыхъуамрэщ.
Iуащхьэмахуэ лъапэ куэд щIащ фрирайдерхэм фIыуэ зэралъагъурэ. Езы спортсменхэм зэрыжаIэмкIэ, абы тхьэмахуэкIэ къыщыбжыхь хъунущ, зы лъагъуэм утемыхуэжу.
— Нобэ жыпIэфынущ щIыналъэм и социально-экономикэ зыужьыныгъэм и шэсыпIэу туризмыр зэрыхъуар, — къыхегъэщ Урысей Федерацэм Кавказ Ищхъэрэм и IуэхухэмкIэ и министрым и къуэдзэ Резников Андрей. — Абы Iэмал къет экономикэм и унэтIыныгъэ 50-м щIигъу къагъэсэбэпу лэжьапIэ IэнатIэ куэд къызэрагъэпэщыну, IэщIагъэлI гъуэзэджэхэр кърашэлIэну.
ЩIымахуэ зыгъэпсэхугъуэ лъэхъэнэм къриубыдэу «Кавказ Ищхъэрэм и курортхэр» компанием гъэзэщIэн щIидзащ «Лыжэхэр къоджэ!» проектыр. Къэбэрдей-Балъкъэрымрэ Къэрэшей-Шэрджэсымрэ я школакIуэ 700-м щIигъу абы хэша хъуащ. Дерсхэр щекIуэкIащ «Iуащхьэмахуэ», «Архъыз» курортхэм.
Хьэтау Ислъам.
